KIRJALLINEN KYSYMYS E-3975/00 esittäjä(t): Armando Cossutta (GUE/NGL) komissiolle. Vialliset renkaat.



Virallinen lehti nro 174 E , 19/06/2001 s. 0204 - 0205



KIRJALLINEN KYSYMYS E-3975/00 esittäjä(t): Armando Cossutta (GUE/NGL) komissiolle (20. joulukuuta 2000) Aihe: Vialliset renkaat Yhdysvaltojen tieturvallisuusviranomainen, National Highway Traffic Society Administration, on määrännyt vetämään pois markkinoilta 24 rengasmallia, joiden kulutuspinnan irtoamisen riski on suuri. Nämä renkaat on valmistanut Firestone Bridgestone USA, joka on japanilaisen Bridgestone Corp:n tytäryhtiö, ja niitä on asennettu pääasiassa Fordin mutta myös Nissanin ja General Motorsin autoihin. Vialliset renkaat ovat aiheuttaneet 88 kuolonuhria ja 250 loukkaantunutta Yhdysvalloissa ja 46 kuollutta ja tuntemattoman määrän loukkaantuneita Venezuelassa. Ilmeisesti samoja renkaita on myyty 16 muuhunkin maahan. Rengasyhtiöt ovat peitelleet vikaa, vaikka ne ilmeisesti ovat tienneet siitä jo jonkin aikaa. Aivan äskettäin saatujen uusimpien tietojen mukaan NHTSA on aloittanut tutkimukset myös Goodyearilla, jonka E-tyypin renkaat ovat ilmeisesti aiheuttaneet 31 onnettomuutta, joissa on kuollut 15 ihmistä. Goodyearin mukaan puolet 27 miljoonasta renkaasta, joita tutkimus koskee, on vielä käytössä. 1. Tietääkö komissio, onko näitä renkaita myyty myös Euroopan markkinoille? 2. Jos näin on, mitä kiireellisiä toimia komissio aikoo toteuttaa, jotta nämä vaaralliset renkaat poistetaan välittömästi markkinoilta? David Byrnen komission puolesta antama vastaus (14. helmikuuta 2001) Komissio on tietoinen tiettyjen rengastyyppien aiheuttamista vaaroista ja on ryhtynyt tutkimaan tilannetta sekä kartoittamaan toimenpiteitä, joita yhteisön alueella on toteutettu kyseisten renkaiden kohdalla. Komissio otti yhteyttä Firestone/Bridgestone Europe -yhtiöön jo elokuussa vuonna 2000 ja tiedusteli, mitä toimia suunniteltiin Euroopan markkinoita varten. Yhtiön antamista tiedoista kävi ilmi, että yhteisön alueella oltiin vapaaehtoisesti käynnistämässä samanlaisia toimenpiteitä kuin Yhdysvalloissa. Ranska ilmoitti 12. syyskuuta 2000 komissiolle määräyksestä, jolla keskeytettiin Bridgestone/Firestonen valmistaman kolmen rengastyypin markkinointi ja edellytettiin niitä koskevia muita toimenpiteitä. Ranska toimitti ilmoituksen yleisestä tuoteturvallisuudesta 29. kesäkuuta 1992 annetulla neuvoston direktiivillä 92/59/ETY perustetun nopean hälytysjärjestelmän (RAPEX) kautta(1). Lähes kaikki jäsenvaltiot ovat ilmoittaneet komissiolle palautusmenettelyyn kuuluvista toimista, joita on käynnistetty jäsenvaltioiden alueilla. Lisäksi komission virkamiesten ja Firestone/Bridgestone -yhtiön edustajien välillä on järjestetty kaksi tapaamista, joissa tiedotettiin Euroopassa toteutetun palautuskampanjan yksityiskohdista ja tuloksista. Kiireellisiä tuoteturvallisuusasioita käsittelevä komitea tarkasteli asian edistymistä 15. joulukuuta 2000 pitämässään kokouksessa. Kokouksessa katsottiin yleisesti, että Firestone/Bridgestone -yhtiön toteuttamat toimenpiteet olivat tyydyttäviä ja että yhteisön tasolla ei tarvittu lisätoimenpiteitä. Komissio seuraa, miten Firestone/Bridgestone -yhtiön käynnistämä vapaaehtoinen palautusmenettely onnistuu. Samoin komissio seuraa joissakin Goodyear-renkaissa todettuja muita mahdollisia ongelmia. (1) EYVL L 228, 11.8.1992.